Skool dalk tot Oktober gesluit oor rioolgevaar | Maroela Media
'n Skool in Johannesburg sal moontlik tot Oktober vanjaar gesluit bly weens rou riool wat by klasse inkom en leerders en onderwysers siek maak.
Penuel Maduna, tesourier van 'n ANC-jeugligatak en voormalige Cosas-leier, het gesê die skoolhoof van Nomini Primary School in Orange Farm het die ouers skriftelik van die besluit ingelig.
"Die skoolhoof het gesê die probleem is reeds in Oktober 2019 by die Johannesburg-Suid-distrikskantoor en die Gautengse departement van onderwys aangemeld. Verskeie skrywes deur die skool aan die bestuur het egter op dowe ore geval en dit het daartoe gelei dat die skool gesluit moet word," het Maduna gesê.
Volgens gerugte sal die skool moontlik tot Oktober vanjaar gesluit bly. "Meer as 1 200 leerders sit nou by die huis terwyl hul eweknieë in ander skole hul opleiding voortsit. Daar is nie enige alternatiewe planne beraam om seker te maak dat die leerders van die skool nie akademies hierdeur geraak gaan word nie."
Maduna het bygevoeg die skool het slegs 'n dag voor die sluiting die ouers in kennis gestel. "Ouers het nie genoeg tyd gehad om planne te beraam om seker te maak dat iemand deur die loop van die dag na hul kinders kan omsien nie.
"Dit is teleurstellend dat sulke gevalle van nalatigheid steeds plaasvind, in 'n land wat aanvoer dat onderwys waardevol is en dit beskou as 'n sleutel tot sukses. Talle persone sou gedink het die afsterwe van Steve Komape toe hy in 'n puttoilet in Limpopo geval het en verskeie ander voorvalle sou die departement van onderwys gedwing het om proaktief en reaktief op te tree wanneer dit kom by die instandhouding van infrastruktuur en ontwikkeling in skole," het hy bygevoeg.
"Arm kinders, veral in kwintiel 1 en 2-skole word steeds onderwerp aan substandaard infrastruktuur en hulpbronne terwyl daar verwag word dat hulle dieselfde uitslag sal lewer as diegene wat uit skole kom waar daar beter hulpbronne is.
"Die departement van onderwys en die regering sien nie dat 'n onderwysstelsel, waar een kind bó 'n ander een voorgetrek word, die bevoordeelde kind 'n korrupte opvoeding gee nie, selfs al gee dit hom 'n beter kans om voordeel te trek uit onderwysverwante geleenthede."
Maduna het gesê die ouers het 'n beroep op progressiewe burgers gedoen om seker te maak dat die departement gedwing word om die rioolprobleem op te los. "Alternatief doen die ouers 'n beroep op progressiewe ondernemings om na vore te kom en te help. Die ouers is veral besorg oor leerders wat na graad 8 toe moet beweeg, wat nie voorbereid gaan wees op hoërskool nie. Graad 8 is een van die meer uitdagende onderwysfases omdat leerders in 'n hoërskool moet aanpas, en graad 7 speel dus 'n noodsaaklike rol om leerders voor te berei."
Departement van onderwys Gauteng In die nuus Orange Farm
Jong ma van Durban het glo baba verwurg
Lesufi????? Okt 2019 reeds aangemeld en nog nie een steen aangeroer nie? Werksetiek wat erger stink as riool.
Dit is presies die geval by Driehoek gewees geen instandhouding wat tot tragedies lei. Tyd dat grootbek Lesufi hof toe gesleep word.
LEFUSI – DIE OU MOET ONMIDDELIK GESKORS WORD SONDER BETALING – DUIDELIK WEET HY NIE HOE OM N DEPARTEMENT TE BESTUUR NIE Sies man – sit jou kinders in daai skool en kyk of jy dit vir 4+ maande gaan ignoreer – ONBEVOEG IS JY 100% – VERWYDER HOM ONMIDDELIK VAN SY POS ASB.
Lesufi. Fire die hoof.
Die hele land is een groot riool plaas . Die waarskuwings oor hierdie dinge was afgelag . Leef nou maar daarmee saam ….